khistorydata/jeongjo-sjw-relations huggingface dataset:
정조 15년
禁府啓目照訖講一所試官鄭萬始沈象奎金熙朝二所試官崔顯重金達淳李晴張錫胤等原情云云傳旨內辭緣泛稱遲晩所當請刑是白乎矣曾經侍從及時任閣臣勿爲請刑載在大典通編議處爲白乎旀金達淳段傳旨內辭緣泛稱遲晩刑推得情何如判付啓竝只分揀放送爲良如敎又啓目司僕寺內乘徐英輔元晦鎭等原情云云傳旨內辭緣泛稱遲晩所當請刑是白乎矣內乘勿爲請刑載在大典通編竝只議處何如判付啓身爲駒官莫辨毛色之玄黃致有此換改之奸弊如渠不事事之徒豈有一刻置之上駟喂牧之職竝只刊削仕籍以懲日後爲良如敎又啓目監試初試二所主掌官趙鎭坤原情云云傳旨內辭緣泛稱遲晩刑推得情何如判付啓此蓋前後戶判不能照檢察飭之致新入之郞官何知付過放送爲良如敎又啓目照訖講試官尹永僖原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓雖與鎖院有異此亦試所則畢試前徑出擅離有關後弊以公罪從重勘放爲有矣功議段相考減等爲良如敎又啓目照訖考講一所試官金羲淳共秀晩二所試官韓承逵丁若鏞等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處爲白乎旀洪秀晩段傳旨內辭緣泛稱遲晩刑推得情何如判付啓竝只分揀放送爲良如敎
정조 15년
兵曹口傳政事以李溏爲兼內乘以李堯憲爲內乘
정조 15년
行大司諫柳誼副應敎李太亨持平申膺祜校理林道浩尹光普正言朴吉源修撰宋翼孝啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞獨者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺澟然今於千萬夢之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後十五字刀割擧國臣民腐心之痛切齒之讎尤有倍於前日請物故罪人德相亟施孥籍之典金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸瑣之品濫據勻軸之任眷遇何如恩造何如而奈其賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴嵩賊堅之許積二十二字刀割姻附賊復陰助聲勢不軌之跡已綻懷二之謀難掩今此賊復之輸款卽是尙喆之決案揆以邦憲豈可一刻容貸於覆載之間乎請逆賊尙喆依律處斷十六行刀割
정조 15년
行大司諫柳誼持平申膺祜正言朴吉源啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然䝱持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無起義者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理又況會遂之罪惡與澤遂一而二二而一也而忍杖不服遽有酌處之命已是失刑之大者李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而疏章之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於仁亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百出多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌三十三字刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫師四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰八字刀割也逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論宇鎭以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭二十字刀割之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勤令押付禁堂承宣俱未與知自有獄體以來豈有如許非常之擧乎已輸款之凶逆決不可酌配未盡究之情節尤不容不覈時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘惟此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戱葬地國言喧藉情節莫掩揆以邦憲在所必鞫而今此島棘之典可謂決之太輕請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法答曰不允
정조 15년
持平申膺祜啓曰妖官壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出於好生之德意而三尺至嚴不可島縣爲奴而止爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人金壽賢河翼龍竝令王府設鞫得情快正王法答曰不允
정조 15년
正言朴吉源啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人金壽賢何翼龍竝令王府設鞫得情快正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈來及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典言官去就廉防爲重苟有一毫難安之義不敢爲進身之計者自是四百年臺風而頃日以鹽醢柴木兩廛出牌事其時憲臣至被畿沿定配之典而司憲府持平趙恪卽同罪之人特以不入書啓幸免勘罪其牌吏則已被刑配之律在渠道理固不敢以倖逭有所晏然而今於除命之下自同無故揚揚出肅者有關廉隅大損臺體請司憲府持平趙恪亟施削職之典士習渝薄科場雜亂其爲痼藥厥惟久矣今番監試時新定法制有足以正士習而嚴科場而猶有士不從令法不見信之弊冒禁犯法之類其數不少而至於趙台霖事則有非尋常冒犯之比渠則雖已勘罪而此非渠一人之罪其父光州牧使趙衍德本以法從之班方叨字牧之任駄送邑士助其悖子以至代入科場之境者極爲駭痛其弟趙台榮忝叨堂后出入筵席新令之嚴明飭敎之丁寧渠豈不聞而任其所爲旣不能挽止其敢曰不知如此無嚴蔑法之類不可置之侍從之列請光州牧使趙衍德前假注書趙台榮竝施永刊仕版之典答曰不允趙恪事依啓趙衍德趙台榮等事趙台霖之罪卽借書非代述而亦與眞箇借書有間明有約典泮入之之則一時數行之寫給不可以犯法論特以有乃父乃弟之致別施加倍之律渠之充軍猶冤矣以渠無妄之犯而坐律及於不干之乃父乃弟甚無意義且況借書者非邑士乎不允因此而有早欲提敎而有査問以置者大抵借書雖係原有之法禁今番申令出於久抛之餘特分申令前後姑施停擧之典外此各項所犯之判下於刑曹供案者不啻幾十度其中亦多京居士夫則獨於台霖判付書出朝紙承宣事極爲駭然若使父兄當坐律則何獨論衍德父子乎臺啓旣出之後朝紙之或頒或不頒之承宣不可無飭令該房捧現告以遞差捧傳旨
정조 15년
咸鏡監司李文源疏曰伏以臣於頃日冒陳由中之血懇蘄蒙體下之恩念非不知跡涉僭妄罪犯瀆撓而所恃者惟在於上天至仁無物不遂疏入之日庶幾惻然垂諒必遂其所願及承批旨終靳允兪此莫非臣忱誠淺薄未能格感之致抑塞惶蹙若無所容仍伏念臣自知甚明自量已熟每以久據匪據必致僨敗爲夙宵憂懼而只期一遞而後已迺者臺臣權恢之疏出而論斥邊倅攙及臣身以見瞞不察等語聲罪甚嚴臣於是益知臣自知之不爽也蓋此事之顚末前道臣與臣之査啓査報非止一再則不惟聖鑑之照燭無餘廟堂諸臣亦莫不洞知臣不必費辭對辨而臣之平日言行若能見孚於人則豈可以奸民輩胥動之言作爲欛柄容易峻斥乎只自拊躬慙歎而已噫北俗之猂頑一至此極臣荏任周歲威不能以懲畏治不能以丕變則臺評之來毋或爲怪而其不職之罪雖欲自恕亦不可得矣臣豈敢抗顔蹲據不思自處以增其罪戾也哉區區必遞之義比諸前所控籲尤有萬萬不獲已者玆敢不避煩聒更申衷懇於天地父母之前伏乞特賜矜察亟許譴削以謝人言以靖私義焉臣無任激切屛營祈懇之至謹昧死以聞答曰省疏具悉人言好付一笑遐俗委卿矯拂遞免二字不須云云卿其勿辭察任
정조 15년
辛亥八月二十八日辰時上御誠正閣下直守令入侍時右承旨林濟遠記事官李海淸洪樂游徐有聞臨坡縣令金鎜松禾縣監兪靖柱以次進伏訖上曰守令以次進前可也金鎜兪靖柱等以次進前奏職姓名訖上曰爾等須殫竭做治毋負差送之意可也命宣諭訖命退諸臣以次退出
정조 15년
行都承旨洪明浩坐行左承旨李祖承坐右承旨林濟遠坐直左副承旨洪義浩牌不進右副承旨洪義榮坐直同副承旨沈晉賢坐注書李海淸仕直一員未差假注書洪樂安仕事變假注書崔致祜仕
정조 15년
洪明浩啓曰左承旨李祖承今日不爲仕進卽爲牌招何如傳曰允
정조 15년
以慶尙監司鄭大容狀啓薦新石榴節序甚晩限內不得封進惶恐待罪事傳于洪明浩曰勿待罪事回諭
정조 15년
洪義榮啓曰未下直守令當日辭朝事命下矣康翎辭監李翼海憲府則旣已署經而諫院則不得署經云大司諫柳誼正言朴吉源竝卽牌招以爲備員署經之地何如傳曰昨日入來之臺臣今於署經又請牌招何也當該臺臣從重推考至於憲府之一邊呈病一邊署經亦關事體當該臺臣亦爲從重推考此啓辭勿施兩司在外及未肅拜人員竝許遞今日政差出待下批牌招使之備員擧行
정조 15년
有政吏批判書金文淳參判朴祐源參議沈煥之行都承旨洪明浩進以洪義浩爲承旨成德雨爲執義尹行履爲司諫曺命業爲掌令李錫夏爲獻納洪秉益爲正言金憬爲持平徐有大爲刑曹參判黃昇源爲左尹趙鼎鎭爲禮賓提調洪允臣爲社稷令申應顯爲大司憲李東秀爲掌令洪履浩爲齊陵令承文博士朴在冀孫會慶書題盧元樞訓鍊都監提調趙鼎鎭以上單付
정조 15년
兵批判書吳載純參判柳戇俱病參議尹長烈入直進同副承旨沈晉賢進副護軍沈鑏副司直洪秀輔趙尙鎭徐邁修洪仁浩柳文養副司果洪聖源竝單付
정조 15년
洪明浩啓曰新除授左副承旨洪義浩卽爲牌招察任何如傳曰允
정조 15년
以持平金憬獻納李錫夏正言洪秉益牌不進罷職傳旨傳于洪義榮曰只推
정조 15년
備邊司以柳戇爲江華留守
정조 15년
沈晉賢以備邊司言啓曰水原舊陳頉給及限年給代計年追給代永爲給代者分等區劃草記事命下矣本府果有舊初不名色五十結零及川浦落六十二結零都合爲一百二十一結九負而以其流來未頉之故每年所俵新災盡歸於此當年災民未蒙實惠事之可矜莫此爲甚上項舊初不川浦落三名色未頉實數自今年竝爲頉給之意分付該曹該道至若守護軍復戶六十結初定火巢內田畓一百三十三結零再定火巢內田畓二十八結零新邑公廨坐地田畓二十一結每結作米三斗五升則都合米爲五十六石零此府用之每年永爲減縮者遷徙民復戶五百結每結作米三斗五升則合米爲一百十六石十斗此府用之十年減縮者至於己酉局內田畓先買處八結零守護軍復戶六十結新邑坐地田畓九結零及庚戌守護軍復戶六十結遷徙民復戶五百結初定火巢田畓一百三十三結零新邑坐地田畓十九結每結作米三斗五升則兩年都合米爲一百八十四石零此計年可以追給代者凡此三件皆係不可不給代者而其所給代不必移來傍邑儲置以致煩擾以本府大同米依數劃給若値有事之時大同有所不足則以田稅條代劃亦合便宜以此分付該曹該廳該道該府而三件之中己庚兩年追給代條一百八十四石零當一次追給而止遷徙民復戶條每年一百十六石旣是十年復戶而自庚戌爲始則至庚申不當磨鍊此意亦預爲分付何如傳曰允
정조 15년
洪明浩以吏曹言啓曰因忠淸監司朴宗岳狀啓木川縣監金載華受由上京時移文來傳本曹一款査實草記事命下矣本曹諸書吏處嚴加査實則所告內移文初不捧置云故其時入番邸吏朴喜允行關本道捉來頭面則喜允所告內木川縣監受由公事狀啓便果爲來到而數多文書傳致之際閪失不傳的實而本道刑訊査實之下怯於嚴威以呈納本曹之意彌縫納招云本道査實之時怯於刑威粧撰納供本曹諸書吏頭面時語屈自服公文去來何等緊重則中間閪失不爲直招之狀萬萬痛駭自臣曹移法司重治當初給由關文旣自該營直送界首主人則該縣監之初不私自執留推此可知勘罪一款置之何如傳曰允
정조 15년
洪義榮以禮曹言啓曰卽接四館所牒報則戊申九月十三日日次殿講入格幼學文日升林祥采金宗岳給分同年十二月十六日日次殿講入格幼學李昌瑞金龍彦給分己酉十一月十一日秋到記入格幼學劉弘玖張琦金樂源趙碩章盧尙熙盧尙默文光洙李棐金光說給二分庚戌二月二十七日春到記入格幼學許鐫吳允𤩶金錫圭宋應圭洪宅柱給一分同年九月初六日秋到記入格幼學洪百震給分辛亥二月初二日春到記入格幼學李元默劉弘基尹衡祿李致祜給一分同年八月十一日秋到記入格幼學洪宜燮權傛林重鎭金章玉柳晉亨給二分丁載默李弘源李時鼎柳運永朴永郁李鳳羽閔文洙給一分同年八月十六日日次殿講入格幼學金益耟給一分事命下而依例許赴事報來矣幼學文日升林祥采金宗岳李昌瑞金龍彦劉弘玖張琦金樂源趙碩章盧尙熙盧尙默文光洙李棐金光說許鐫吳允𤩶金錫圭宋應圭洪宅柱洪百震李元默劉弘基尹衡祿李致祜洪宜燮權傛林重鎭金章玉柳晉亨丁載默李弘源李時鼎柳運永朴永郁李鳳羽閔文洙金益耟依例許赴於今式年文科初較藝等第之意分付何如傳曰允
정조 15년
沈晉賢以禁衛營言啓曰依本營諸將官射講單子判付臣有大與中軍臣李應爀進去南別營以射會時例習射後得中數爻別單修入之意敢啓傳曰知道如卿工於課射者中軍本稱實才者俱未滿卄五矢始覺卿營無一才射場亦未必便利然則昨日書啓卽盜劃非眞箇矢數奏御文字焉敢乃爾卿則爲先越俸十等監試之中軍今日開坐時拿入査問草記卄五矢以上卿其親執更爲試取自斷處置後草記射會節目有大將時或監試之文則行之已久未見一番監試卿等武夫也平生恒念馬革之義則如是自逸度日豈不爲運甓之陶侃罪人乎此非續續監試之謂也亦非年老御摠帥臣之謂也今旣提敎不可仍置訓將亦爲推考可也
정조 15년
洪義榮以禁衛營言啓曰卽奉傳敎開坐南別營中軍李應爀拿入査問則所供內矣身每於諸將官射會時敢不惕念監試而迷暗所致不善檢飭有此嚴問之命震懍隕越不知所達惶恐遲晩云矣敢啓傳曰知道
정조 15년
洪義榮以刑曹言啓曰頃因李由源等供辭判付內場外作與否觀於試券可以知之其矣身段曹內保放待榜出卿等取考試券文勢草記議處事判下矣依判付臣等取考其試券則李由源之作纔書首句一行而止初無預書之可論趙台囿則果畢書全篇而下段七行筆劃頗異顯有預書之跡但其文勢語脈則果是出題後先寫決非入場前預書者而今番緩定限之新令亶出禁早呈之盛意則渠輩之不思仰體必欲早呈上段未書之前先書下段者揆以士習萬萬駭然不可以非場外作有所曲恕由源旣以預書受刑則台囿宜無異同亦爲嚴刑後依代述借書本律竝水軍充定何如傳曰允借書人用今番借書律可也
정조 15년
洪義榮以義禁府言啓曰時囚罪人尹永僖原情公事判付內雖與鎖院有異此亦試所則畢試前徑出擅離有關後弊以公罪從重勘放功議段相考減等事命下矣取考律文則大明律制書有違條有曰凡奉制書有所施行而違者杖一百矣尹永僖杖一百收贖而其六代祖鏶振武原從功臣云功減一等杖九十以公罪收贖放送何如傳曰允
정조 15년
持平申膺祜啓曰臣年紀衰邁言議巽軟本不合於淸朝耳目之寄而前後居臺未曾出一言論一事居常愧懼若隕淵谷今者除旨之下一違召牌分義所在尤極惶蹙昨日隨牌祗肅仍爲詣臺傳啓小塞一日之責而康翎縣監署經臣固爲之而承批之後冒夜出來寄宿於直房冷突經夜賤疾猝劇萬無詣臺之望故不得已冒萬死呈告而出矣今承聖敎截嚴至有問備之擧臣之昏謬做錯之失無以自逃臣何敢以此情踪晏然於臺次乎請命遞斥臣職答曰勿辭亦勿退待
정조 15년
正言朴吉源啓曰臣於昨日詣臺傳啓而還家之後猝得身病無路赴闕不得已呈告矣今承重推之命臺諫之帶推行公有壞廉防其何敢一刻晏然於臺次乎請命遞斥臣職答曰勿辭亦勿退待
정조 15년
洪義榮啓曰署經命下之後大司諫柳誼以行公臺諫終不擧行尙未得備員署經事甚未安推考警責與獻納李錫夏正言洪秉益一體牌招以爲備員署經之地何如傳曰諫長事極爲駭然從重推考卽爲牌招違牌勿爲呼望今日夜深牌去來嚴飭使之今日內擧行
정조 15년
大司諫柳誼副應敎李太亨掌令李泰賢持平申膺祜校理林道浩尹光普正言朴吉源修撰宋翼孝金羲淳啓曰請黜置罪人鄭致達妻亟令王府快正典刑請物故罪人德相亟施孥籍之典請逆賊尙喆依律處斷三十五字刀割
정조 15년
大司諫柳誼掌令李泰賢持平申膺祜正言朴吉源啓曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法答曰不允
정조 15년
持平申膺祜啓曰請爲奴罪人金壽賢河翼龍竝令王府設鞫夬正王法新除授執義成德雨時在京畿積城地掌令曺命業時在坡州地請竝斯速乘馹上來事下諭答曰不允下諭事依啓
정조 15년
正言朴吉源啓曰請爲奴罪人金壽賢河翼龍竝令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法新除授司諫尹行履時在全羅道全州地請斯速乘馹上來事下諭答曰不允下諭事依啓
정조 15년
副校理李晴疏曰伏以臣之情私人所未有幼而失怙惟老祖與偏母相依爲命而祖父今年八十有五偏母之年亦滿六旬祖旣篤老母又多病近年以來寧日恒少區區情理實無離捨從宦之勢惟以恩深拂拭義重竭蹶有除輒膺出入於侍從之班九年于玆矣然而無狀賤臣不忠不孝在朝而蔑絲毫之補於家則曠定省之職況以懇迫之私屢瀆崇嚴之下猥越之罪前後非一每誦古人此身爲子復爲臣之句益切惕然愧悚之忱矣迺於日前猥膺考講之命自致僨誤之罪而曲荷寬貸至令置對於畢場之後臣誠驚惶感悚益不知措躬之所而臣母之病報忽到於蹙伏俟勘之日臣聞此報方寸煎灼雖欲冒死仰號分有所不敢矣何幸聖度天大罰至於末勘而臣母之病間益添重蓋以溏泄之作旣祟於經暑之餘寒感之症越添於生涼之際飮啖全却眞元層落奄奄床笫扶將無人一日之間伻報再至臣於是心魂慌亂按住不得玆敢忙陳短章徑尋鄕路伏乞聖慈俯垂諒察亟遞臣本兼之職以便往護仍治臣擅行之罪以肅朝綱不勝幸甚臣無任焦遑悶迫祈懇之至答曰省疏具悉爾其勿辭往護
정조 15년
答玉堂箚曰所謂如渠云者何謂也所謂不當赴擧云者又何人也爾等之所不知姓名者尹永僖豈獨知之則雖使爾等受講當受講越栍當越栍今以受而越之爲尹永僖之罪爾等事可謂拙計若曰知而不言姓名於箚中則寧有如許不誠之事以靜鎭之意欲見欺於爾等姑爲循例賜批然無名氏之請罪可謂古無今無此箚一出於朝紙貽羞不細爾等思所以自引之方仍傳于洪義榮曰昨見一疏語意頗殊常其呑吐之狀與堂箚無異特念靜鎭之意只命還給矣渠輩殘忍何足言而名稱則史官也還給者上疏也見者必致惑之故今日有堂箚疏不謄出箚豈出乎雖與批前頒布有間亦異於賜批之疏則其所謄傳必是院吏等所爲令該曹嚴刑三次絶島爲奴次先令該曹嚴問該吏等捧草供昨日不能檢飭之當該承宣遞差
정조 15년
辛亥八月二十九日辰時上御誠正閣右副承旨與下直守令入侍時右副承旨洪義榮記事官李海淸洪樂游徐有聞咸昌縣監朴喆源興陽縣監鄭萬始以次進伏訖上曰守令以次進前可也喆源進前奏職姓名訖上曰本邑鄕戰之弊爾其聞之耶喆源曰臣未能詳聞而亦聞其大略矣上曰今則已至妥帖云耶喆源曰孔朱影幀向日飭敎之後卽爲移奉於尼城而先正臣宋時烈影幀尙在於本邑云矣上曰影幀云云未免做錯矣仍命書傳敎曰咸昌縣監朴喆源推考上曰書堂基址卽勒取之土也爾其下去後卽爲毁撤其書堂以其本土還給本主而此後若又以咸昌事有登聞之事則竝與道伯而難免重勘爾其知悉可也萬始進前奏職姓名訖上曰本邑是弊邑須思矯弊之道毋負差遣之意可也宣諭訖命先退命義榮書公事判付又命書榻敎曰未下直守令當日辭朝上曰下直守令入侍出榻敎賤臣承命出與慶興府使李漢棟偕入進伏上曰進前可也漢棟進前奏職姓名上曰近來守令其能善治者鮮矣爾之治績自有登聞之道須殫竭做治毋負差遣之意可也命退諸臣以次退出
정조 15년
都承旨徐邁修在外左承旨徐龍輔坐直右承旨朴天衡未肅拜左副承旨李集斗未肅拜右副承旨李東顯未肅拜同副承旨朴長卨未肅拜注書李海淸仕直一員未差假注書洪樂安仕事變假注書崔致祜仕
정조 15년
徐龍輔啓曰備邊司郞廳來言今日賓廳日次而大臣身病不得來會云矣敢啓傳曰知道
정조 15년
傳于徐龍輔曰右承旨右副承旨入侍
정조 15년
以承旨現告傳于徐龍輔曰竝罷職
정조 15년
承旨前望單子入之尹㬦李敬五徐美修落點
정조 15년
徐龍輔啓曰坐直無人左承旨尹㬦同副承旨徐美修牌招何如傳曰允
정조 15년
徐龍輔啓曰新除授承旨尹㬦方在罷散中何以爲之敢稟傳曰敍用
정조 15년
徐龍輔啓曰同副承旨沈晉賢今日不爲仕進卽爲牌招何如傳曰與左副許遞政官牌招開政以在京無故人差出待下批牌招察任
정조 15년
有政吏批判書金文淳參判朴祐源進參議沈煥之式暇左承旨徐龍輔進以李書九李晩秀徐邁修爲承旨閔台爀爲兵曹參判李命植爲司䆃提調李時秀爲典牲提調江華留守單柳戇
정조 15년
兵批判書吳載純進參判未差參議尹長烈入直參知鄭益祚病左承旨徐龍輔進以趙心泰爲訓鍊都正白成一爲僉知李寧爲景福將李尙岳爲宣傳官部將單白仁喆僉知單閔修顯
정조 15년
徐龍輔啓曰新除授都承旨徐邁修時在京畿廣州地斯速乘馹上來事下諭何如傳曰允
정조 15년
以中官李性洽拿處傳旨傳于徐龍輔曰汰去
정조 15년
傳于徐龍輔曰昨今事雖不關於書札大抵講席葛藤由於渠輩則渠敢晏然在直乎昏殘自昏殘放恣自放恣蚊蠅雖微噉人則搔癢因渠輩辱命國體則虧壞不可置之輦轂之下檢閱徐有聞堤川縣定配非汝牛角何壞我墻者渠之謂也非渠豈有承宣之越法而謄頒移怒而笞吏乎兩罪俱發亦不可置之城闉之中檢閱洪樂游康翎縣定配雖曰館規隨出隨入諺所謂三角樂也甚至今日樂游之無端徑出也渠又隨與之徑出者此亦館規乎新進廉隅太酸檢閱李重蓮獒樹察訪除授除朝辭當日下送時任察訪遞付京職閣臣視翰林職愈淸地愈比則區區館規重蓮則猶且謹守勿失名以閣臣同參試席而同參者屢被人言渠獨恬若不知愧鼾息於靑綾之中礪廉之擧宜自此輩待敎沈象奎高城郡投畀溯考舍人司之爲弘文館以來豈有改差已久之玉堂以館職上疏引義之例乎比之象奎之不知恥其跡稍異而其爲徑情直行之習大關後弊前修撰金羲淳永削仕籍捧納承旨之罪尤有浮於羲淳施以削職之典
정조 15년
傳于徐龍輔曰何時出牌尙不入來此非推諉而何夜深之時致煩酬應當該承旨罷職違牌承旨許遞與未差之代前望單子入之待下批牌招察任
정조 15년
承旨前望單子入之徐龍輔李集斗朴天衡李東顯朴長卨落點
정조 15년
徐龍輔啓曰卽者校理林道浩修撰宋翼孝謂有情勢陳疏徑出原疏纔已捧入矣所當直捧禁推傳旨而與無端徑出有異推考警責玉堂上下番俱空事甚未安副應敎李太亨校理尹光普副校理吳泰賢修撰金羲淳副修撰李羽晉姜忱竝卽牌招以爲推移入直之地何如傳曰允
정조 15년
以副應敎李太亨校理尹光普副校理吳泰賢修撰金羲淳副修撰李羽晉姜忱牌不進罷職傳旨傳于徐龍輔曰竝改差
정조 15년
徐龍輔啓曰校理林道浩修撰宋翼孝疏批有所請辭職依施之命矣堂疏旣以竝削臣等之職爲請以削職傳旨捧入之意敢啓傳曰知道
정조 15년
傳于徐龍輔曰朝廷以黨私爲習若論尹永僖則無論有罪無罪照訖試官每所各備二員而獨論永僖不論同坐之試官此尤可見挾私之一端而同坐者不爲引義可謂無廉無恥一事二事貽辱大矣令成均館査出同坐之試官施以削職之典
정조 15년
傳于徐龍輔曰院吏草供尙不捧刑曹當該郞廳拿處
정조 15년
徐龍輔以壯勇營言啓曰來九月當本營右司屬京畿砥平一哨軍兵逢點實數一百二十七名今已點閱整齊來九月初一日本營立番之意敢啓傳曰知道
정조 15년
徐龍輔以賑恤廳言啓曰今八月朔各部字內出幕病民中身死貧不掩土者南部字內二名恤典布各一足錢各一兩上下後別單書入之意敢啓傳曰知道
정조 15년
徐龍輔以義禁府言啓曰柳誼慶尙道南海縣申膺祜全羅道康津縣李錫夏平安道朔州府洪秉益昌城府朴吉源咸鏡道鍾城府姑施流竄之典李書九江原道蔚珍縣施以投畀之典事命下矣右罪人等以傳敎內辭意具罪目各定羅將押付京畿初到邑後仍卽上來自各其邑定將吏次次押送形止狀聞事嚴飭畿營之意敢啓傳曰知道
정조 15년
刑曹啓目政院書吏丁文九等原情云云所供如此上裁何如判付啓越例頒布之出於甲承乙承都且置之最後冒嫌而破格者卽洪明浩也還給疏勿頒雖無別般禁令而未承批之疏先泄之律受敎禁令何等至嚴則還給何異於未承批乎況事關其子義不當冒嫌可否而甘入悖子袖裏之東之西殆若惟言莫違者然公而犯禁私而不敎到底葛藤使人大慙將何顔出入周行乎令該府以此判付添問目取招期於得其實以聞爲旀院吏等出場間曹內保授爲良如敎
정조 15년
禁府啓目前都承旨洪明浩原情云云傳旨內辭緣惶恐遲晩所當請刑是白乎矣曾經侍從勿爲請刑載在大典通編上裁何如判付啓焉敢以大小輕重之說游辭納招於特敎査問之下乎謄頒之主論與參論更良一一使之直告爲旀冒禁新反移啓於該吏至有重治之擧者亦果因何委折是隱喩詳査以聞爲良如敎
정조 15년
禁府啓目咸昌前縣監羅烈原情云云傳旨內辭緣泛稱遲晩刑推得情何如判付啓除刑推議處爲良如敎
정조 15년
禁府啓目咸昌前縣監羅烈矣向下判付何等截嚴而身爲守土之官不思息鬧之道妄自扶抑於其間致勤辭敎事極可駭以此照律罪杖一百收贖告身盡行追奪私罪奉敎依允功減一等不待議處公事啓下徑先照律誤傳之承旨推考爲良如敎
정조 15년
禁府啓目洪明浩更招云云判付問目內辭緣惶恐遲晩照律重勘何如判付啓謄布一款旣云在於入院之前日又稱果自發言首尾可謂橫決施以不敍之典放送爲良如敎
정조 15년
禁府啓目刑曹佐郞李晩祥原情云云傳旨內辭緣泛稱遲晩刑推得情何如判付啓除刑推議處爲良如敎
정조 15년
行大司諫柳誼掌令李泰賢持平申膺祜正言朴吉源啓曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
掌令李泰賢啓曰請爲奴罪人金壽賢河翼龍竝令王府設鞫得情夬正王法措辭見上答曰不允
정조 15년
正言朴吉源啓曰請爲奴罪人金壽賢河翼龍竝令王府說鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請光州牧使趙衍德前假注書趙台榮竝施永刊仕版之典措辭見上答曰不允
정조 15년
掌令李泰賢啓曰臣喪制甫畢恩除遽降逖違之餘章皇出肅而以愚迷所致今日赴公之路果以平服至于朝房致有飭敎之嚴截萬萬惶縮無地自容以此情踪實無暫刻仍冒之勢請命遞斥臣職答曰依啓
정조 15년
江華留守柳戇疏曰伏以臣於待罪騎省之日伏奉敎旨以臣爲江華府留守者臣聞命驚惶莫省措躬之所也噫臣以人則至愚極陋以年則旣衰且邁疾病從以侵尋雖尋常供職强策奔走斷無其望而聖恩天大愈往愈摯銀臺淸銜侍衛重任迭相除拜殆無虛月臣雖至愚區區報效之願不後於人是故前後除命之下竭蹶趨承從他同朝之嗤點不顧衰病之癃痼自期於畢竟顚踣而後已者豈敢貪恩饕榮之計哉只緣天地生成之澤冞切感激涓埃塵刹之地少效圖報而至若宣力四方坐享厚祿尤非滓穢賤臣夢想之所曾到矣迺者居留除命有隕自天臣於是惝惶悸恐直欲循墻而不可得也夫一國保障之設孰非緊重而至如此島則尤有別焉海門之要衝漕路之咽喉莫不係焉朝家之愼簡守臣專責戎務者最關於緩急得失之機則鎭撫之任陰雨之備不輕而重有非人人之所可濫叨也明矣而乃以如臣昏憒不足備數於任使之末者毋難委毗殆若冗窠之輪差者然豈不大有乖於淸朝綜核之政哉玆敢披瀝肝膽仰瀆宸嚴伏乞聖慈察臣所辭非出虛飾亟許鐫削臣新授職名以重關防以安微分千萬幸甚答曰省疏具悉卿其勿辭行公
정조 15년
校理林道浩修撰宋翼孝疏曰伏以臣等以逆孽冒赴事不勝駭惋聯陳短箚略控愚忱及伏承聖批辭敎截嚴誨責備至臣等聚首惶愧罔知攸措至於名字之不擧莫非臣等昏謬生疎之致臣等之罪於此實合萬死其在分義有不敢晏然在直相率陳章徑出禁扃伏乞聖慈俯垂鑑諒竝削臣等之職仍治其罪以昭法紀千萬幸甚答曰所請辭職依施
정조 15년
行大司諫柳誼持平申膺祜獻納李錫夏正言洪秉益朴吉源等箚曰伏以臣等卽伏見昨日入直兩儒臣自劾之章始知有逆孽赴試之事所謂逆孽雖未知其姓名而旣曰逆孽則覆載之間焉有逆孽而赴科場之變乎噫近日以來憲章日益頹墮亂賊靡所懲畏有識之歎日甚一日而至於今日事隄防二字掃地盡矣古今天下寧有是耶此不嚴懲方來之憂有不可勝言臣等謂亟令該曹査問於其時照訖所摘發其姓名仍施絶島定配之典至於尹永僖身爲試官目見逆孽之長單無難越栍究厥所爲亦極駭痛臣等亦願照訖講試官尹永僖拿鞫嚴問施以當律斷不可可也取進止答曰卿等箚中曰以雖未知其姓名而旣曰云云則焉有冒赴科場爲說者往古來今豈有如許不誠之說乎卿等眞箇不知乎若不知則不知之事何故强所不知而言之若知之則又何敢冒禁投呈只諱其姓字名字乎不誠近於不敬不敬之律莫甚於欺心而欺君卿等就不敬律減一等姑施流竄之典仍傳曰豈不照燭而亦豈必自上臆料提敎乎觀於章箚之諱而不言姓名益覽屬於禁令所當依下敎先自門將觀處斷而不書姓名在臺體雖甚罔測至於門將則渠何知本事之如何乎然而此而置之當初下敎歸於失信當該守門將爲先充軍犯禁來呈之兩司吏亦依下敎今日刑配捧納之承旨施以投畀之典在院承旨遞差
정조 15년
辛亥八月三十日辰時上御誠正閣右承旨右副承旨入侍時右承旨林濟遠右副承旨洪義榮記事官李海淸洪樂游徐有聞以次進伏訖命以行都承旨洪明浩遞差傳旨書傳敎曰講席亦試所則蠅頭赫蹄之無難往復者生疎與否姑捨是不敎之責焉敢辭也揆以道理竢勘而已又焉敢以其子未承批之疏越例破格謄頒於朝紙而其名至入於現告其間細曲折當待吏供詳知而只論現發之跡不可但以駭妄言遞差輕矣下義禁府査問捧供以啓又命書傳敎曰右副承旨馳詣宗廟景慕宮奉審摘奸以來命退承史以次退出
정조 15년
都承旨徐邁修在外左承旨徐龍輔坐右承旨朴天衡坐左副承旨李集斗坐直右副承旨李東顯坐同副承旨朴長卨坐直注書李海淸仕一員未差假注書洪樂安仕直事變假注書崔致祐仕
정조 15년
朴長卨以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
朴長卨啓曰大司憲申應顯持平金憬未肅拜執義成德雨掌令曺命業在外掌令一員持平一員未差監察茶時之意敢啓傳曰知道
정조 15년
李東顯啓曰來初五日朝參日次矣敢稟傳曰停
정조 15년
朴長卨啓曰禁衛營將官來言今日本營軍兵日次私習云矣敢啓傳曰知道
정조 15년
朴長卨啓曰御營廳將官來言今日本廳軍兵日次私習云矣敢啓傳曰知道
정조 15년
徐龍輔啓曰新除授右承旨朴天衡以前任谷山府使方在解由未出中左副承旨李集斗方在奪告身中何以爲之敢稟傳曰勿拘蕩滌
정조 15년
徐龍輔啓曰新除授左副承旨李集斗奪告身蕩滌事命下矣以前任江陵府使方在解由未出中何以爲之敢稟傳曰勿拘
정조 15년
朴天衡以禮曹言啓曰今九月二十二日大殿誕日陳賀國忌齋戒相値事當退行而自前如此之時有啓稟後擧行之例矣今番誕日陳賀以同月二十四日退行磨鍊節目何如傳曰權停可也
정조 15년
朴長卨以司饔院監膳提調意啓曰各殿宮日下生雉因傳敎全數代捧矣今則秋節已深山雉漸出今日爲始日下生雉依例復舊封進之意敢啓傳曰知道如難如數封進則參半或分數間從願代捧事分付令政院畿營一體分付可也
정조 15년
朴長卨以壯勇營言啓曰來十一月當本營右司屬京畿三番中哨軍兵來十月三十日京中逢點依節目準二朔立番之意本道監司處豫爲知委何如傳曰允
정조 15년
朴長卨以義禁府言啓曰藝文館檢閱徐有聞堤川縣定配洪樂游康翎縣定配事承傳啓下
정조 15년
辛亥九月初一日辰時上御誠正閣輪對官入侍時右副承旨李東顯記事官李海淸記注官安經心金良倜司宰主簿洪周賓社禝令李世胤禁府都事李義度司饔僉正李集星繕工副正申韺宗親府典簿鄭致綏長興奉事李長演典牲奉事李魯在奉常判官柳敦寧主簿林淳浩軍資奉事鄭元林禮曹佐郞金復仁兵曹佐郞趙鎭井校書博士李漢喬以次進伏訖上曰以次進前可也洪周賓等以次進奏職姓名及職掌訖東顯曰前月日次輪對受點之人間有移職者不得循例入來方待令於閤外矣上曰入侍可也賤臣承命出與儀賓都事徐有升南部令申在維齊陵令洪復浩成均司藝咸士謙偕入進伏有升等以次進奏職姓名及職掌訖命退洪周賓等以次退出東顯曰黃海都事柳星漢年分事目判付有旨祗受狀啓到院而旣有誤字且違格例原狀啓所當還下送而此係民事雖不得不捧入莫重奏御文字如是不審極爲未安該都事柳星漢推考何如上曰依爲之出擧條命退承史以次退出
정조 15년
都承旨徐邁修坐左承旨徐龍輔坐右承旨未差左副承旨李集斗坐右副承旨李東顯坐直同副承旨未差注書李海淸仕直一員未差假注書洪樂安仕事變假注書崔致祐仕
정조 15년
李東顯啓曰大司憲申應顯持平金憬未肅拜執義成德雨掌令曺命業在外掌令一員持平一員未差監察茶時之意敢啓傳曰知道
정조 15년
傳于徐邁修曰都承旨右副承旨入侍
정조 15년
傳于徐龍輔曰他承旨入侍
정조 15년
傳于徐邁修曰左承旨推考
정조 15년
李東顯啓曰科試事體何等嚴重而卽因照訖講試官現告問于成均館則今番照訖講時諸試官各自考講云照訖試官之每所必備二員自是法典所載則藉使講儒數多試期迫近難於限前畢講言送政院以請變通有何不可而不有法意擅自分講者事未前有聞極驚駭該所摘奸史官徐有聞及分講試官所當重勘而本院請推之外無他可施之罰徐有聞則方在流竄之中何以爲之敢稟傳曰試官旣備二員則無論本事之當論不當論必欲論之則一論一否事甚斑駁有同捧傳旨之命矣觀此啓辭始知一試官各捧一儒之講名以試講豈有單試官捧講之例乎今番申飭何如則謬例云云殆不成說然二所亦必如此則不可獨勘此一款姑置之大抵尹永僖不可置之䵝昩未決末之科以書札事相較未久近日葛藤又出安知非年少輩敲撼之計乎永僖之捧疏箚諱姓名人之講若在於渠輩相較之後則敲撼之跡尤無所逃永僖卽令該府拿問後使渠詳陳事狀至於金羲淳雖曰各坐而分考旣是同議試官則坐處不遠試事同參其間委折之詳知何異永僖乎與永僖一體令該府査問以啓
정조 15년
傳于李東顯曰旣於該府判付有處分之命該堂李敏輔坡州牧使除授金魯永遂安郡守除授當日辭朝時任牧使郡守遞付京職
정조 15년
坡州牧使李敏輔遂安郡守金魯永以上除授事承傳
정조 15년
傳于李東顯曰政院擧行近來萬萬駭然至於今日似此之事亦煩深夜酬應坐直承旨竝罷職本府執筆都事拿處雖以該房言之旣有捧供之事則且以下位不爲坐直替令右位被罪當該承旨遞差
정조 15년
徐邁修以司饔院監膳提調意啓曰日下生雉依例復舊封進草記批旨內如難如數封進則參半或分數間從願代捧事命下矣招問鷹師貢人則所告內以爲山雉漸出全數封進可無不給之慮云依例全數捧入之意敢啓傳曰知道
정조 15년
李集斗以備邊司言啓曰本司武郞廳沈公燁奔走勤仕已滿十五朔依例陞敍或守令除授事捧承傳施行何如傳曰允
정조 15년
李東顯以備邊司言啓曰本司武郞廳李文道奔走勤仕已滿十五朔依例六品遷轉事捧承傳施行何如傳曰允
정조 15년
李集斗以禁衛營言啓曰依傳敎臣有大進去南別營諸將官射會時二十五矢以上得中八人更爲試取則哨官吉殷春柳葉箭三十六矢騎芻二中劉寬得柳葉箭三十四矢金福祥柳葉箭三十矢徐在淵柳葉箭三十矢片箭一中千摠韓光迪柳葉箭二十四矢騎芻三中哨官金壽玉柳葉箭二十三矢把摠鄭湋柳葉箭二十二矢騎芻一中李默運柳葉箭十七矢矣大抵習射之際二十五矢以上者之爲二十矢固無足怪而至於把摠李默運日昨射會時得中爲二十九矢而今爲十七矢者不可無懲爲先決棍十度之意敢啓傳曰知道
정조 15년
李集斗以守禦廳言啓曰本廳親牙兵中司前哨官宋載瑗身病沈重勢難察任今姑改差何如傳曰允
정조 15년
李東顯以刑曹言啓曰依下敎兩司掌務書吏等處嚴加査問則兩吏所告內聯箚之先爲發論卽諫長而本院掌吏金興運呈納箚本憲府則只爲聯參云在囚兩吏所當一體盤覈而日前傳敎中有今日內刑配之命故竝施嚴刑後草記發配今已踰日司諫院書吏金興運依前配所忠淸道海美縣仍爲押送司憲府書吏尹道亨分付放送何如傳曰允
정조 15년
李東顯以義禁府言啓曰奎章閣檢校待敎沈象奎江原道高城郡投畀事承傳啓下矣沈象奎以承傳內辭意具罪目依例發遣府羅將押送配所之意敢啓傳曰知道
정조 15년
義禁府啓目照訖試官尹永僖原情云云傳旨內辭緣惶恐遲晩所當請刑是白乎矣曾經侍從勿爲請刑載在大典通編且有査問以啓之命上裁何如判付啓觀此所供事實歷歷是如乎捧講雖在於相較之前越栍卽是顧議近坐之沈象奎而象奎之答語如彼其漫漶則此象奎與永僖可謂一而二永僖又送錄名之單於徐有聞也有聞無一言捧置及至赫蹄事發永僖徑出有聞惹起申㠎之名姓始遍議於諸試官云爾則此有聞與象奎可謂二而一問啓中揷語及辭疏之勒頒等事無非甘與同歸惟恐或後致有圖囑乃父之擧此則借樂游之罪而與有聞象奎亦可謂不二而三卿等不見姦字之字義乎三女之姦猶且釀禍況三少年之作姦若此烏得不無中生有乎永僖供中使史官果懷驚駭之心則何不卽地斥退乃於矣身徑出之後始爲追究乎云者可謂刺骨之談作姦之三人者喙之長雖十尺何以發明乎到今欲論永僖緩討之罪則當竝論三人欲恕永僖旡妄之情則當竝恕三人此而取捨者非黨私而何以此意頒示朝紙俾爲知之爲旀更思之此囚若不與象奎有聞對質則將無出結末之日發送羅將星火拿來其酬酢日時受單日時各自渠口捧供後當有加等處分而永僖段置亦當區別立落以此知悉擧行爲有矣卿等跋辭中以捧講時不爲退斥之罪旣如是成罪永僖則酬酢之象奎受單之有聞何不竝論乎於是乎卿等難免扶抑之失卿等當有處分斯速退去此囚段保放爲良如敎又啓目照訖講試官金羲淳原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編且有査問以啓之命上裁何如判付啓事實瞭然不必更問是如乎近坐者非渠卽沈象奎則本館之捧現告誤矣且所謂三司者迭出之時渠以同議試官先欲自明越例陳疏揆以人情不是異事兺不喩渠疏中獨無申㠎姓名猶賢於聯箚之匿名渠則別無加覈之端兼軫方張不折之義前職罪名依寮官例捧傳旨放送爲旀今若以此判付中賢於匿名之敎誤看以禁令之稍弛則豈成說乎初次則不知㠎也爲申驥顯之子而其疏雖踰闕門旣知之焉敢放忽以此意令政院申飭兵曹及守門將等處爲良如敎
정조 15년
辛亥九月初二日未時上御誠正閣閣臣子弟應製時一提學吳載純右承旨朴天衡左副承旨李集斗記事官李海淸記注官金良倜率幼學徐畊輔詣司謁房檢校直閣李晩秀都承旨徐邁修右副承旨李東顯假注書洪樂安記注官安經心率幼學鄭脩容詣司鑰房訖命宣題詩引兵出故道喜見秦地山川賦見大人賦飄飄有凌雲氣義文王世子命徐畊輔製詩與義鄭脩容製賦與義各頒紙筆訖上敎邁修曰都承旨與徐畊輔爲嫌則勿詣同所嚴防內外毋得往來而儒生勿爲時限唯盡意製進可也又敎邁修集斗曰都承旨左副承旨入侍邁修集斗樂安經心良倜以次進伏訖上敎邁修曰南兵使狀啓中有鹿茸引等之語自內局何爲而有引等之擧乎試事畢後承旨出去招致醫官詳問以奏可也上敎集斗曰向來事緣何誤着至此乎然而在承宣則可謂快捷矣集斗曰臣亦有率爾妄錯之罪而儒生事亦非異事道伯裁減聖廟祭品將至素祭之境則爲儒生者安得默默而已乎上曰然則江陵鄕校果行素祭乎集斗曰非但江陵爲然嶺東九郡擧皆如此矣上曰聖廟祭需亦無加米之磨鍊乎集斗曰加米之數不足於肉而足於魚故代用魚物而以江陵祭品言之脯爲四百餘條肉醢爲二十餘條當用四牛而加米之數只堪二牛其餘則吏奴備納故誠爲難支矣上曰應製儒生竝入來可也賤臣承命出傳與脩容畊輔偕入進伏訖上曰汝等皆擧面脩容畊輔等以次進前奏姓名上曰皆勝於其兄而鄭脩容則眞實洽似其兄矣其兄今至方伯而尙有羞澁底意耳又命畊輔誦陳其科作訖上曰絶勝於其兄眞是瑞物也汝之試券自書之乎畊輔曰自書矣上曰汝之試券予已見之矣文旣絶佳筆法尤是心畫矣退出而各自加意善做也命退承史趨出各就次命宣饌閣臣承史及儒生訖載純晩秀等各捧試券以進御考以下徐畊輔詩三上義三中鄭脩容賦三下義三下又命晩秀等謄頒試券又命東顯仍留金虎門出送省記外閣臣承史訖命退諸臣以次退出
정조 15년
都承旨徐邁修坐左承旨李集斗坐直右承旨李義弼坐直左副承旨尹行元坐右副承旨尹履相坐同副承旨李濟萬坐注書李海淸仕直一員未差假注書未差事變假注書金達淳仕
정조 15년
李義弼啓曰大司憲申應顯持平金憬未肅拜執義成德雨掌令曺命業在外掌令一員持平一員未差監察茶時之意敢啓傳曰知道
정조 15년
傳于尹行元曰大臣旣造朝再明日次對仍爲來會
정조 15년
尹行元啓曰今日次對兩司當爲進參除在外外大司憲申應顯持平金憬卽爲牌招何如傳曰允
정조 15년
傳于尹行元曰大臣備局堂上引見
정조 15년
傳于李集斗曰左承旨入侍
정조 15년
傳于李義弼曰刑曹判書參判入侍
정조 15년
洪樂安汰去代以李毅遠爲假注書
정조 15년
李義弼啓曰卽者禁府都事來言沈象奎徐有聞星火拿來事命下而判義禁李命植未肅拜知義禁李致中呈辭堂上二員未差拿來草記不得擧行云判義禁李命植知義禁李致中竝卽牌招以爲擧行之地何如傳曰竝許遞政官牌招開政差出
정조 15년
以吏曹參議沈煥之牌不進罷職傳旨傳于李義弼曰只推
정조 15년
李義弼啓曰今日政新除授玉堂待下批牌招以爲推移入直之地何如傳曰允
정조 15년
有政吏批判書金文淳進參判朴祐源內閣進參議沈煥之都承旨徐邁修進以具允鈺爲判義禁洪檍李洪載爲知義禁趙心泰爲同義禁尹行元爲大司諫姜世綸爲掌令鄭弼祚爲持平丁若鏞宋俊載爲正言金熙采爲獻納宋民載爲校理韓光植爲修撰申馥爲副校理閔昌爀爲副修撰洪檍爲判尹洪秀輔爲掌樂提調李祖源爲司譯提調朴聖泰爲春川府使曺喜有爲持平具膺爲戶曹正郞學正金初燮書題金德文竝單付同義禁李洪載贈戶參李鼎煥贈左參贊例兼贈左承旨李𣚃贈戶參例兼已上知事李焴兩代追尊
정조 15년
兵批判書吳載純病參判閔台爀入直進參議尹長烈參知鄭益祚病左承旨李集斗進副護軍李太亨李泰賢申馥副司直洪檍徐龍輔李敬五洪義浩朴長卨尹光普吳泰賢副司果姜忱已上單付
정조 15년
以判義禁具允鈺牌不進推考傳旨傳于李義弼曰更爲牌招
정조 15년
吏曹口傳政事以李師濂爲刑曹參議趙華錫爲引儀
정조 15년
傳于李義弼曰在外刑曹參議許遞
정조 15년
傳于李集斗曰法自近密始其在信王言之道當踐初言而監試初試閣臣子弟入格者只二人今日召見於前席使之應製詩若文矣詩三上義三中幼學徐畊輔燭刻佳作心畫如外貌可謂國之瑞物家之肖孫特賜紙二卷賦三下義三下幼學鄭修容眞實可喜文亦如之特賜紙一卷自此大臣閣臣卿宰侍從家子若弟皆如是能文而能筆下此疏逖之蹤自當觀感砥礪此所以大學敎人之法也近日筵臣多以面試爲請尙今靳持者蓋有別般商量而然設或今秋有一二倖占者趁會圍做工於三餘則首尾六七朔當有刮目豹變之美豈非兩便之擧乎萬一更希僥倖依舊懶惰有干科於來春學禮講抽栍代製之時則予居君師之位誠爲多士瞿然爲其爲父兄者亦焉逭不敎之責乎以此傳敎令廟堂謄宣中外如外方之未聞朝令而上來干科者是何異於欺民乎此則在道伯之飭守令守令之飭家長之如何能者固賀矣不及者督令做工期於成就事分付
정조 15년
傳于尹行元曰先朝丁亥年有照訖講申明之受敎今番始奉考而且聞之則每式年講所依例以受敎書榜揭奉云而多士則初不知有此受敎此有司之責也況前期一朔開講旣是法典則近來之設場臨時捧講亦越法之一端令廟堂取考受敎及原節目參以今式精書一通頒示中外仍令載之禮曹科擧事目會試前學禮講節目亦依此淘洗一體頒示事言于廟堂
정조 15년
傳于李義弼曰誤捧傳旨當該承旨遞差
정조 15년
傳于尹行元曰承旨前望單子入之待下批牌招察任
정조 15년
承旨前望單子入之李義弼徐有成洪仁浩落點
정조 15년
李義弼啓曰新除授同副承旨洪仁浩時在江華地斯速乘馹上來事下諭何如傳曰許遞未差之代前望單子入之待下批牌招
정조 15년
承旨前望單子入之尹行元李濟萬尹履相落點
정조 15년
徐邁修啓曰坐直無人左承旨徐龍輔左副承旨李集斗卽爲牌招入直何如傳曰允
정조 15년
傳于尹行元曰領府事家遣御醫持藥物看病
정조 15년
傳于李濟萬曰假注書李毅遠事變假注書崔致祐汰去竝與洪樂安拿處
정조 15년
李毅遠拿處代以鄭尙愚爲假注書
정조 15년
崔致祐拿處代以金達淳爲事變假注書
정조 15년
傳于李濟萬曰何時下敎尙不査出戶判事節節駭然所謂査出者安知果然該曹方在待命所史卽査出錄送爲先平問捧供以入更待判下刑推得情事分付
정조 15년
徐邁修以吏曹言啓曰來壬子式年文科東堂初試試官中時無職名人員令該曹口傳付軍職何如傳曰允
정조 15년
兵曹口傳政事副司果韓商新李羽晉
정조 15년
尹行元以禮曹言啓曰今此式年文科初試一所設場於本曹矣上直郞廳依例朝房直宿之意敢啓傳曰知道
정조 15년
李義弼以兵曹言啓曰守禦廳哨官禁軍遞兒窠今方有闕矣依節目禁軍別將與該廳中軍眼同試取以其居首者塡差之意敢啓傳曰知道
정조 15년
李義弼以義禁府言啓曰今此文科初試一二所南北門禁亂都事武科初試一二所禁亂都事當直本府入直都事公事回公都事當以九員分差而都事李學彬身病不仕都事金履恭方在拿處中無以推移備員李學彬病代令該曹口傳差出以爲分排之地何如傳曰允
정조 15년
吏曹口傳政事以林淳浩爲禁府都事
정조 15년
李集斗以義禁府言啓曰尹永僖原情公事判付內沈象奎徐有聞發送羅將星火拿來事命下矣江原道高城郡投畀罪人沈象奎忠淸道堤川縣定配罪人徐有聞卽爲發遣府羅將星火拿來之意敢啓傳曰知道
정조 15년
李義弼以義禁府言啓曰宣惠廳堂上李秉模嚴問口招事傳旨啓下矣李秉模時帶閣職依法典留置待命所待開坐拿囚捧口招之意敢啓傳曰知道
정조 15년
李義弼以義禁府言啓曰宣惠廳堂上李秉模依下敎嚴囚西間之意敢傳曰知道
정조 15년
禁府啓目宣惠廳堂上李秉模郞廳趙瑗原情云云傳旨內辭緣反覆嚴問則遊辭納招泛稱遲晩所當請刑是白乎矣李秉模段曾經閣臣勿爲請刑載在大典通編趙瑗段有捧草拱以入之命上裁何如判付啓李秉模段待郞吏得情處分次依定式出送待命所爲旀趙瑗段所供荒雜莫知頭緖特敎嚴問之下渠之所對設令沒覺無脊卿等焉敢以渠言捧入而更不反覆盤覈乎此供辭還給更良遂條發問各項委圻無敢如前以不成說之說漫漶隱諱使之一一直招期於得情事係都民休戚又關假托藉賣論厥所犯合置大何奸吏所爲身爲郞官豈不知之乎卿等爲先推考夜深前斯速捧供以聞爲良如敎
정조 15년
又啓目義禁府都事金履恭原情云云傳旨內辭緣泛稱遲晩刑推得情何如判付啓分揀放送爲良如敎
정조 15년
又啓目向前李晩祥亦特敎之下院吏供招不卽捧入稽緩之罪不可容貸以此照律何如判付啓分揀放送爲良如敎
정조 15년
辛亥九月初三日申時上御重熙堂右承旨入侍時右承旨李集斗假注書李毅遠記注官安經心金良倜刑曹判書金尙集參判徐有大以次進伏訖上敎集斗曰出送兼春秋傳旨之謄送禁府與否知入可也經心承命出傳又敎有大曰先大王盛德大業以貳匹之役爲一疋十二斗之米爲六斗而給代之命自均役廳始矣蓋肅廟朝已有此議而未及創行自先王朝己巳庚午年間斷而行之庶爲悠久無弊之道而其間有司之臣不能仰體德音該廳猾吏夤緣作奸以有預買之弊矣都下生民之命專係於貢物而今則爲難支之弊春間左相筵奏貢人分主人盜買之弊以三十朔爲預買之限誠爲大事業自此嚴立科條毋得踰限而賣買之際奸弊漸滋今則雖年穀屢登斗米三錢之美難可復見此予所以耿耿一念必欲爲除瘼之道蓋自戊戌初朝參求助之事豈止於此而特以均米一事首揭者此也近聞貢人之發賣於米廛也均吏藉買假托壯勇營之新買萬餘石於均廳減價抑買威脅貢人不得使從時價發買此不但左相之言爲然予亦已聞之三兩七錢之預買以三兩一錢勒買以布換米托稱壯勇之移納禁年限之後又復廣買究厥罪案非止一二此無佗年來一二堂上不能對揚專不事事上行下效奸吏輩之中間犯科勢所必至予之一端苦心專在於爲民而今反爲貽弊之端如此奸吏若不置之重律其可曰國有法乎雖未施重律置之之次之律可爲懲礪之道此事付之於卿卿須善爲對揚可也近來惠堂之久任莫如徐有隣惠廳之事有隣當知之奸胥之作弊者渠豈不知乎李秉模以其切姻又復如是豈其成說乎今日內各別究覈査出奸吏嚴刑得情其慫慂之郞廳姓名亦爲知入而問于徐有隣李秉模査出奸吏可也須極意對揚毋孤至意然後庶有復見予之面矣然如有無辜之混入亦豈成說乎各別詳審保無如此之患可也命退諸臣以次退出
정조 15년
都承旨徐邁修坐左承旨李晩秀坐右承旨尹履相坐直左副承旨趙鎭宅坐直右副承旨李翼晉坐同副承旨呂萬永坐注書李海淸仕直一員未差假注書未差事變假注書金達淳仕
정조 15년
呂萬永以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
李晩秀啓曰大司憲申應顯未肅拜執義成德雨掌令曺命業姜世綸持平曺喜有鄭弼祚俱在外監察茶時之意敢啓傳曰知道
정조 15년
尹履相啓曰禁衛營將官來言本營軍兵日次私習云矣敢啓傳曰知道
정조 15년
呂萬永啓曰御營廳將官來言本廳軍兵日次私習云矣敢啓傳曰知道
정조 15년
鄭尙愚在外代以李東明爲假注書
정조 15년
傳于李翼晉曰左副承旨入侍
정조 15년
承旨前望單子入之李晩秀趙鎭宅落點
정조 15년
尹履相啓曰新除授同副承旨趙鎭宅方在罷散中何以爲之敢稟傳曰敍用
정조 15년
徐邁修啓曰新除授副校理申馥時在慶尙道安東地修撰韓光植時在江原道原州地經筵入番事緊竝斯速乘馹上來事下諭何如傳曰允
정조 15년
以禁府時囚罪人李秉模趙瑗等草供刑曹囚推罪人啓目傳于尹履相曰有司者之不能宣承朝令固其爲罪不輕況此惠堂乎以近密掌財賦則言外之對揚亦猶自別於人均廳移納之弊爲都民必欲救而乃已初元綸音果何如年前特除市提另管移納穀貴之弊此人於此事一毫泛忽其罪尤有倍於人而瘝曠僨事乃至於此今春預貿事申禁之後別生奸弊莫之禁察甚至壯營米條卽朝家將欲有爲一部權衡則忍於此縱吏虐民從以有假托勒奪之擧者除部減價與換布等諸般奸弊卽此一事焉逭重勘乎然觀於諸供或欲買而未買或襲謬而上下手犯一款似非本情惠廳堂上李秉模爲先施以削去仕版之典忠定之家不克肖似如此忠定有知能不掩泣乎衊穢難貸之罪豈不念屈法世宥之義而渠則染指之跡旣無摸捉此則爲其家反以爲幸下此罪犯不一而足當初若無渠之所請堂上何以乍許旋收乎該郞趙瑗放逐揚州地鄕里歸依忠定松楸至於僚郞雖有輕重之別何不攬止換布謬例亦不無䋸襲之罪該郞李祉源爲先汰去該郞之代今日啓下該堂則以吏曹判書金文淳差下
정조 15년
徐邁修啓曰校理宋民載牌不進罷職傳旨今方捧入而應敎李義鳳副校理李晴申馥修撰韓光植在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 15년
傳于李晩秀曰玉堂差出啓辭朝筵旣允下則金吾堂上今日政差出以無政命入稟豈有如許承旨當該承旨竝罷職不能檢飭之都承旨亦爲推考
정조 15년
有政吏批判書金文淳成均館進參判朴祐源內閣進參議沈煥之都承旨徐邁修進啓曰判書金文淳成均館進參判朴祐源內閣進小臣獨政未安何以爲之敢稟傳曰只出緊任以李翼晉呂萬永爲承旨李敬五爲大司諫金熙朝爲校理吳泰賢爲修撰朴奎淳爲副修撰安廷鉉爲刑曹參議吳載純爲判義禁具㢞爲知義禁閔鍾顯李祖源爲同義禁趙鼎鎭爲同經筵李𡊠爲同成均
정조 15년
兵批判書吳載純病參判閔台爀入直進參議尹長烈參知鄭益祚病左副承旨尹履相進副司直李祖源李集斗洪仁浩竝軍付
정조 15년
醫官李玄圭書啓領府事徐命善病症看審則左右脈度沈微若存若無症形則食飮全却已浹旬神氣昏昏綿綴膈間頑痰凝滯語音不能接續大抵周年沈痼之餘榮衛已積敗始以下焦浮氣轉爲積聚疝症晝夜衝亘數勺粥糜亦難消下目前所見極其危重主家方用附子理中湯而病中以爲拘馬賤疾致煩聖念特遣御醫頒賜珍劑惶隕感泣之至不知所達云而臣則仍留看病之意詮次啓達傳曰特敎遣御醫則以不知當歸甘草者送之極爲駭然以洪履福定送加送蔘附不離看病事嚴飭分付
정조 15년
以京畿監司徐鼎修狀啓判府事兪彦鎬祿俸不爲領受事傳于尹履相曰更爲輸送
정조 15년
以禁府都事李洛秀拿問嚴勘傳旨傳于尹履相曰分揀
정조 15년
醫官洪履福書啓領府事徐命善病症看審則左右脈度沈微神氣昏涔膈痰漸盛喘息似促故昨夜已用二錢重人蔘粟米飮一貼朝來呑下數匙粥糜而亦不能趁時消下目下所見十分澟綴主家連用附子理中湯而以爲御醫之久留私次病理惶隕益切不安召還之恩千萬顒祝此意詮次啓達傳曰着意看病